Trondheim

**Trondheim** (ka *Trondhjem*, keskajal *Nidaros*) on linn Norras Trøndelagi maakonnas, endise Sør-Trøndelagi maakonna keskus. Asub Trondheimi fjordi lõunakaldal.

Norra suurimate linnade hulka kuuluvas Trondheimis elab umbes 198 219 (2019) elanikku.

Trondheim on oluline haridus- ja teaduskeskus – linnas asub Norra Teadus- ja Tehnoloogiaülikool ning sõltumatu uuringuorganisatsioon SINTEF.

11. sajandist kuni 1217. aastani oli Trondheim Norra pealinn.

## Ajalugu

Saagade järgi asutas Trondheimi 997. aastal Norra kuningas Olav Tryggvason kauplemiskohana (*[[kaupang]]*). Linnast sai peagi kuninga residents ja Norra pealinn.

1028. aastal  asutas kuningas Knud Suur Norra vanima teadaoleva Nidarholmi kloostri (*Monasterij sancte Marie de Holm*), Pühale Maarjale  pühendatud benediktiini kloostri, mis asus Munkholmeni saarel Trondheimsfjordis Trondheimi sissepääsu juures. 

1030. aastal maeti Nidarosi Stiklestadi lahingus hukkunud kuningas Olav Haraldsson ning tema hauast sai populaarne palverännupaik. Tema hauale püstitati väike puukabel. 11. sajandi lõpus ehitati selle asemel kivist Nidarosi toomkirik.

1151. aastal sai linnast Nidarosi peapiiskopkonna keskus.

1179. aastal leidis linnas aset Kalvskinneni lahing, milles kuningas Sverre Sigurdssoni väed võitsid trooninõudleja Erling Skakke vägesid.

Nidaros oli Norra pealinn 1217. aastani, mil noor kuningas Håkon Håkonsson Bergenist uue pealinna tegi.

Norras 1537. aastal toimunud reformatsiooni tagajärjel kaotati Nidarosi peapiiskopkond ning viimane peapiiskop Olav Engelbrektsson oli sunnitud pagema Hollandisse.

1658. aastal sõlmitud Roskilde rahulepinguga läks Trondheim koos Trøndelagiga Rootsi koosseisu. Kümne kuu pärast vallutasud taanlased piirkonna tagasi, ning 1660. aastal sõlmitud Kopenhaageni rahuleping jättis linna Taani-Norra omandusse.

Trondheim on korduvalt kannatanud suurte tulekahjude käes. Kuna suurem osa linna hoonetest oli valmistatud puidust, põhjustasid tulekahjud suurt hävingut. Linn põles 1598., 1651., 1681., 1708., 1717. (sel aastal kaks korda), 1742., 1788., 1841. ja 1842. aastal. 1651. aasta tulekahju hävitas umbes 90% linna hoonetest. 1681. aasta tulekahju järel ehitati linn põhjalikult ümber. Ehitustöid juhtis kindralmajor Johan Caspar von Cicignon. Rajati hulk barokkstiilis hooneid ja laiu tänavaid.

Teise maailmasõja ajal oli Trondheim, nagu ka suurem osa ülejäänud Norrast, Saksamaa poolt okupeeritud. Okupatsioon kestis 1940. aasta 9. aprillist kuni 1945. aasta 8. maini. Trondheimis tegutses kurikuulus Gestapo agent Henry Rinnan.

## Asukoht ja kliima

Trondheim rajati kohta kus Nidelva jõgi suubub Trondheimi fjordi. Jõesuue oli suurepärane koht varjulise sadama ehitamiseks.

Trondheimis valitseb mereline kliima. Kõige kõrgem temperatuur 35 °C on registreeritud Trondheimis 1901. aasta 21. juulil. Kõige madalam temperatuur −26,1 °C on registreeritud 1899. aasta veebruaris. Novembrist märtsini esineb linnas lumesadusid.

## Sport
Linnas tegutseb jalgpalliklubi Trondheimi Rosenborg.

## Transport

Trondheimis asub (pärast Arhangelski trammiliini sulgemist 2004. aastal) maailma kõige põhjapoolsem trammiliin, selle kogupikkus on 8,8 km.

## Pilte

Fail:Trondheim IMG 9877linnatuled kindlus.jpg|Trondheimi suurtükikindlus ja kesklinn
Fail:Trondheim IMG 9847laev saar.jpg|Trondheimi vanglasaar ja fjord
Fail:Trondheim IMG 9734.jpg|Trondheimi puusild Gamla Byborg vanalinnas
Fail:Trondheim IMG 9694.jpg|Trondheimi rattatõstuk kesklinnas
Fail:Trondheim IMG 8241tudengimaja kool.jpg|Trondheimi üliõpilasmaja (eesplaanil, punane) ja ülikool (taga)
Fail:Trondheim IMG 8223.jpg|Trondheimi vanalinn
Fail:Trondheim IMG 8697.jpg|Trondheimi teletorn
Fail:Trondheim IMG 7834.jpg|Trondheimi suurtükikindlus ja kesklinn
Fail:Trondheim IMG 7610.jpg|Trondheimi jalakäijate Gangbrua puitsild
Fail:Trondheim IMG 7782.jpg|Trondheimi vanalinn ja jõgi
Fail:Trondheim IMG 7399.jpg|Trondheimi puumajad kesklinnas
Fail:Trondheim IMG 7402.jpg|Trondheimi vanalinn
Fail:Trondheim IMG 7497.jpg|Trondheimi suurtükikindlus Kristiansten, kust tõrjuti rootslaste rünnakuid ja kus hukati II maailmasõja ajal vange


## Vaata ka

* Trondheimi katedraal
* Trondheimi fjord
* Trondheimi lennujaam
* Nidelva jõgi

## Viited

## Välislingid

* Trondheimi koduleht (norra ja inglise keeles)